Esmaspäeval ERR-s avaldatud Eesti Välispoliitika Instituudi direktori Kristi Raigi arvamusloos kirjeldab ta, kuidas ÜRO ränderaamistikuga mitteliitudes saavad kahjustada Eesti suhted liitlaste ja partneritega Euroopas ning astume seeläbi tagasi „Ida-Euroopa kasti“, kust oleme püüdnud välja „rabeleda“. Samas lõigus viitab ta, kuidas see omakorda viib õigusriigi, vaba meedia ja kodanikuühiskonna taandarenguni, sest need on „kastis“ olemise tunnusteks.

Kõlab hirmutavalt – lausa hirmutamisena –, et ühest lepingust kõrvale jäämine lõikab meid ülejäänud Euroopast ja liitlastest üldiselt ära. Sisuliselt ei pidanud selle raamistikuga liitumine Eesti jaoks ju midagi muutma ehk tekib küsimus: mis selle mõte on? Kes sellest tegelikult võidab? Eesti ju mitte, sest juriidiliselt meile kohustusi juurde ei teki.